รองนายกรัฐมนตรี ขอให้กระทรวงดีอี เร่งบูรณาการทำงานเชื่อมโยงระบบกล้องวงจรปิดทั่วประเทศ ควบคู่กับใช้ประโยชน์เทคโนโลยีปัญญาประดิษฐ์ เพื่อเพิ่มประสิทธิภาพการทำงานด้านต่างๆ
พลโท คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พล.อ.ประวิตร วงษ์สุวรรณ รองนายกรัฐมนตรี เรียกประชุมคณะกรรมการบริหารการบูรณาการแผนและระบบกล้องวงจรปิดทั่วประเทศ ที่ทำเนียบรัฐบาล โดยย้ำถึงการเชื่อมโยงระบบกล้องวงจรปิด ( CCTV ) ทั่วประเทศ ถือเป็นนโยบายสำคัญของรัฐบาล ที่ต้องการลดความเหลื่อมล้ำและดำรงความยุติธรรม ควบคู่กับการสร้างระบบรักษาความปลอดภัยในสังคม ซึ่งการดำเนินงานที่ผ่านมาในภาพรวมถือว่ายังล่าช้า ไม่เป็นไปตามเป้าหมายและกรอบเวลาที่กำหนด         จึงขอให้กระทรวงดิจิทัลเพื่อเศรษฐกิจและสังคม ( DE ) เป็นเจ้าภาพหลัก เร่งรัดบูรณาการทำงานร่วมกับ กระทรวงมหาดไทย กรุงเทพมหานคร สำนักงานตำรวจแห่งชาติ และส่วนราชการอื่นที่เกี่ยวข้องให้ใกล้ชิดมากขึ้น เพื่อเชื่อมระบบกล้อง CCTV ทั่วประเทศให้เป็นเกิดผลเป็นรูปธรรม พร้อมทั้งให้นำเทคโนโลยีปัญญาประดิษฐ์ (AI) มาใช้ประโยชน์ ในการรวบรวม วิเคราะห์และบริหารจัดการข้อมูลร่วมกัน เพื่อเพิ่มประสิทธิภาพในระบบงานเฝ้าระวัง ระบบการป้องกันและปราบปรามอาชญกรรม รวมทั้งงานสืบสวน งานจราจรและอื่นๆ         โดยให้จัดตั้งศูนย์ควบคุมส่วนกลางและระดับพื้นที่ ให้สามารถทำงานร่วมกันให้ได้โดยเร็ว ขอให้พิจารณาพื้นที่ที่มีความพร้อมก่อนเป็นพื้นที่ต้นแบบ พร้อมกำชับให้หัวหน้าส่วนราชการที่เกี่ยวข้องให้ความสำคัญติดตามขับเคลื่อนการทำงานในทุกระดับอย่างใกล้ชิดและโปร่งใส        สำหรับพื้นที่ 3 จังหวัดชายแดนภาคใต้ ให้กองอำนวยการรักษาความมั่นคงภายในภาค 4 ส่วนหน้าเป็นเจ้าภาพหลัก เร่งรัดติดตั้งและเชื่อมโยงระบบกล้อง CCTV ในพื้นที่ให้เป็นระบบเดียวกัน โดยให้ทำงานร่วมกับกระทรวงดิจิทัลเพื่อเศรษฐกิจและสังคม อย่างใกล้ชิด เพื่อเพิ่มประสิทธิภาพของระบบเฝ้าตรวจ //ระบบการดูแลรักษาความปลอดภัยในชีวิตและทรัพย์สินของประชาชน เพื่อลดปัญหาความรุนแรงในพื้นที่